A Tanács 254/2003/EK rendelete
(2003. február 11.)
a nyers gyémántok nemzetközi kereskedelmében a kimberleyi folyamat tanúsítási rendszere végrehajtásáról szóló 2368/2002/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre, és különösen annak 133. cikkére,
tekintettel a Bizottság javaslatára,
mivel:
(1) Indokolt annak biztosítása, hogy a nyers gyémántok nemzetközi kereskedelmében a kimberleyi folyamat tanúsítási rendszere végrehajtásáról szóló, 2002. december 20-i 2368/2002/EK tanácsi rendelet [1] által megállapított rendelkezések a Kereskedelmi Világszervezetnek (WTO) a kimberleyi folyamat tanúsítási rendszere előírásait teljesítő valamennyi tagja számára lehetővé tegyék a programban való részvételt. Ezért a részes feleknek az említett rendelet 2. cikkében megállapított meghatározását és a részes feleknek az említett rendelet II. mellékletében található listára történő felvételét szabályozó feltételeket módosítani kell.
(2) A Közösség és a 2368/2002/EK rendelet II. mellékletében felsorolt valamennyi részes fél teljesítette a kimberleyi folyamat tanúsítási rendszere előírásait oly módon, hogy az említett rendelet valamennyi rendelkezésének teljes körű alkalmazása nem okoz majd komoly zavart a nyers gyémántok nemzetközi kereskedelmében.
(3) Elegendő bizonyíték áll rendelkezésre arra nézve, hogy az említett előírásokat 2003. február 1-jéig betartsák. Az említett rendelkezések alkalmazhatóságának felfüggesztését ezért az említett időponttól meg kell szüntetni,
ELFOGADTA EZT A RENDELETET:
1. cikk
A 2368/2002/EK rendelet a következőképpen módosul:
1. A 2. cikk c) pontja helyébe a következő szöveg lép:
"c) "részes fél", bármely olyan állam, regionális gazdasági integrációs szervezet, WTO-tag vagy különálló vámterület, amely megfelel a KF tanúsítási rendszere előírásainak, a KF tanúsítási rendszere elnökségét értesítette e tényről, és szerepel a II. melléklet listáján;"
2. A 20. cikk helyébe a következő rendelkezés lép:
"20. cikk
A KF tanúsítási rendszere elnöksége számára rendelkezésre álló és/vagy a részes felek által rendelkezésre bocsátott vonatkozó információ alapján a Bizottság módosíthatja a részes felek és azok illetékes hatóságainak listáját."
3. A 29. cikk (3) bekezdésének helyébe a következő szöveg lép:
"(3) A 3., 4., 5., 10., 11., 12., 13., 14., 15. és a 18. cikket 2003. február 1-jétől kell alkalmazni."
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. február 11-én.